SKRIFTLIG FORESPØRGSEL E-2025/02

af María Sornosa Martínez (PSE) til Kommissionen

(9. juli 2002)

Om: Uregelmæssigheder i forbindelse med Leader+-projekter i den autonome region Valencia

I sit svar på mine forespørgsler H-0238/02 og H-0239/02(1) om uregelmæssigheder i forbindelse med udvælgelsen af Leader+-projekter i den autonome region Valencia lovede Kommissionen at iværksætte en undersøgelse og at sikre, at udvælgelsesprocedurerne fandt sted i overensstemmelse med de i programmet beskrevne kriterier.

- Der er indgivet klager fra sammenslutningen GAL Ports-Maestrat, som fremsendtes til Kommissionen den 20. maj 2002.

- Indkaldelsen (DOGV 2-11-2000) er ikke i overensstemmelse med de bestemmelser, der gælder for programmet, og der kan derfor opstå en situation med ulovlig forskelsbehandling af det lokale erhvervsliv og arbejdsmarkedets parter, som ikke har nogen tilknytning til regionens forvaltning, ligesom det er tilfældet med valget af formand, som med den måde, regionen anvender bestemmelserne på, vælges blandt og af medlemmerne af GAL.

- Tildelingen af Leader-støtten har stadig ikke fundet sted, da de spanske myndigheders svar tilsyneladende lader vente på sig.

Kan Kommissionen oplyse, om den har modtaget nogen form for forklaring eller argumentation fra de spanske myndigheder i sagen med de påståede uregelmæssigheder i forbindelse med Leader i den autonome region Valencia?

Hvilke foranstaltninger vil Kommissionen træffe for at sikre, at de valencianske regionale myndigheder ophæver den nuværende indkaldelse DOGV af 2. november 2000 og erstatter den med nye bestemmelser, som er i overensstemmelse med de bestemmelser, der i virkeligheden gælder for programmet og ånden i dette og samtidig foretager en ny indkaldelse i overensstemmelse med de af Kommissionen fastsatte regler?

(1) Skriftlig besvarelse af 9.4.2002.

Svar afgivet på Kommissionens vegne af Franz Fischler

(5. august 2002)

Kommissionen gjorde i sit svar på mundtlig forespørgsel H-0238/02 fra Maria Rodriguez Ramos og H-0239/02 fra det ærede medlem i spørgetiden i Europa-Parlamentets mødeperiode i april 2002(1) opmærksom på, at udvælgelseskriterierne i det godkendte program skal overholdes i deres helhed.

Derimod lovede Kommissionen ikke straks at iværksætte en særlig undersøgelse af den selvstyrende region Valencias Leader+-program, men at kontakte de spanske myndigheder for at forvisse sig om, at de nævnte kriterier overholdes.

Den spanske landbrugsminister svarede skriftligt, at han havde tilstrækkelige oplysninger til at kunne erklære de regionale myndigheders udvælgelse for gyldig.

Derfor er støtten fra Leader ikke blokeret. Den kan imidlertid først tildeles, når der er indgået en aftale mellem de ansvarlige myndigheder og Kommissionen, hvilket er reglen for de fleste selvstyrende regioner i forbindelse med et globaltilskud.

For øjeblikket er Kommissionen i gang med en indgående undersøgelse af de praktiske konsekvenser af de regionale myndigheders dekret DOGV af 2. november 2001, som det ærede medlem henviser til, som følge af klager fra sammenslutninger, der er blevet tilsidesat ved udvælgelsen. Inden aftalen indgås, vil Kommissionen henvende sig til myndighederne for at sikre sig, at de gældende forskrifter overholdes.

(1) Skriftlig besvarelse af 9.4.2002.